นายชัชชาติ สิทธิพันธุ์ ลงพื้นที่พบปะประชาชนเขตคลองเตย เน้นย้ำ 213 นโยบาย สามารถทำได้จริง พัฒนา กทม.ให้ดีขึ้น
นายชัชชาติ สิทธิพันธุ์ ผู้ชนะการเลือกตั้งผู้ว่า กทม. หรือว่าที่ผู้ว่าราชการกรุงเทพมหานคร  ลงพื้นที่มูลนิธิดวงประทีปและชุมชน 70 ไร่ เขตคลองเตย ซึ่งมีประชาชนมารอต้อนรับและมอบดอกไม้กันอย่างคึกคัก พร้อมกล่าวขอบคุณประชาชนทุกคนและตั้งใจว่าจะทำหน้าที่อย่างเต็มที่  ซึ่งถือเป็นจุดเริ่มต้นสำคัญในการพัฒนากรุงเทพมหานครให้ดีขึ้นกว่าเดิม และจะสามารถแก้ไขปัญหาใน กทม.ได้ โดยปัญหาแรก เริ่มจากปัญหาเด็กอ่อน เด็กเล็ก ครูเด็กเล็ก ซึ่งต้องมีการปรับทั้งกระบวนการใหม่ รวมถึงครูอาสา มีการปรับค่าแรงค่าตอบแทนเพิ่ม เพื่อคุณภาพชีวิตของเด็กอ่อนและเด็กเล็ก อีกทั้งพัฒนาด้านการศึกษา ส่งเสริมโรงเรียนในชุมชน สร้างห้องสมุดในพื้นที่บริเวณโดยรอบ ซึ่งจะขยายนโยบายดังกล่าวทั่วทั้งกรุงเทพมหานคร โดยคาดว่าจะใช้งบประมาณน้อยกว่าการทำอุโมงค์ระบายน้ำอยู่แล้วนอกจากนี้ นโยบายที่เสนอไป 213 นโยบาย เชื่อว่าสามารถทำได้จริง เพราะทุกนโยบายมีที่มาที่ไป สามารถตรวจสอบได้และอาจมีนโยบายเพิ่มขึ้นอีก ซึ่งปัญหาจะเกิดขึ้นใหม่ได้ทุกวัน จึงเตรียมพร้อมรับมือกับปัญหาทุกรูปแบบและยินดีรับฟังหากใครจะเสนอ หรือมีข้อวิพากษ์วิจารณ์เพิ่มเติม ถือเป็นการช่วยกันแก้ไขปัญหาให้กับกรุงเทพมหานครอีกด้วยนายชัชชาติ กล่าวเพิ่มเติมว่า สัญญาจะลงพื้นที่ช่วยเหลือประชาชนทุกคนทุกพื้นที่เต็มที่อย่างแน่นอน จะไม่ทำให้ประชาชนผิดหวัง ซึ่งที่ผ่านมาปัญหาด้านการเมืองมีหลายอย่างสามารถแก้ไขได้ แต่ประชาชนยังไม่ได้รับโอกาสนั้น เช่นปัญหาการขึ้นค่าแรง ปัญหาการประกันรายได้ต่างๆ  เป็นต้น ซึ่งจะมีการแจ้งอุปสรรคให้ประชาชนทราบอย่างโปร่งใสเพื่อรับรู้ถึงปัญหาในแต่ละพื้นที่และเห็นถึงความเปลี่ยนแปลงของกรุงเทพมหานคร